मंदिर परिसर में हनुमान और भैरो बाबा की विशाल प्रतिमाएं भी बनी हैं। साथ ही मंदिर परिसर में रामायण और महाभारत का दृश्य भी देखा जा सकता है। मंदिर परिसर में एक कृत्रिम झील का निर्माण किया गया है जिसमें बाणगंगा नदी का पानी आता है। श्रद्धालु मंदिर में दर्शन पूजन से पहले इस झील में स्नान करते हैं। वैसे आप बाणगंगा नदी में भी स्नान कर सकते हैं। धौलाधार की पहाड़ियों से आते निर्मल जल में स्नान के बाद अगर माता का दर्शन करें तो मन को अदभुत शांति मिलती है।